b"\n_START_ARTICLE_\nCasa de la Generalitat (Tortosa)\n_START_SECTION_\nDescripci\xc3\xb3\n_START_PARAGRAPH_\nFa cantonada amb els carrers dels Canvis i de Jaume Ferran i la rambla de Felip Pedrell. Es tracta d'un edifici de murs de carreus de pedra en el qual s'adverteixen construccions i adobs de diferents \xc3\xa8poques. La fa\xc3\xa7ana principal \xc3\xa9s la del carrer dels Canvis, amb una portalada d'arc de mig punt adovellat, que ara d\xc3\xb3na pas als habitatges, i dues d'allindades pertanyents a un magatzem i una impremta; als pisos s'hi obren balcons._NEWLINE_La fa\xc3\xa7ana del carrer de Jaume Ferran \xc3\xa9s la m\xc3\xa9s complexa, ja que presenta diferents tipus de construcci\xc3\xb3. L'angle \xc3\xa9s encoixinat, d'acabat irregular, i la resta \xc3\xa9s de carreus de pedra. En alguns punts, especialment per reomplir finestres, es veuen carreus col\xc2\xb7locats amb posterioritat. A la base hi ha una portalada adovellada de mig punt que qued\xc3\xa0 truncada a la part superior per una finestra i, a m\xc3\xa9s, ha estat cegada amb carreus de pedra. La distribuci\xc3\xb3 de les obertures en aquesta banda es veu alterada. _NEWLINE_El mur posterior que mira al riu \xc3\xa9s fet amb carreus encoixinats fins a la meitat del tercer pis, on hi ha una petita cornisa que d\xc3\xb3na pas a un sector de mur fet amb totxo i arrebossat, a una al\xc3\xa7ada que als altres murs hi trobem tamb\xc3\xa9 carreus.\n_START_SECTION_\nHist\xc3\xb2ria\n_START_PARAGRAPH_\nAquest casal fou la seu de la Generalitat a Tortosa. Constru\xc3\xaft possiblement el segle XIV, en aquest edifici o en algun habitatge ve\xc3\xad s'hi ubic\xc3\xa0 tamb\xc3\xa9, a l'edat mitjana, la Casa dels Canvis i dels Comuns o Dip\xc3\xb2sits de la Ciutat de Tortosa, a la qual pertany la l\xc3\xa0pida encastada al mur del Palau Oliver de Boteller). Transformada posteriorment en casa de ve\xc3\xafns, hi visqu\xc3\xa9 uns anys el Dr. Ferran, tal com indica una placa commemorativa encastada al mur nord l'any 1952. El lloc on se situa aquesta construcci\xc3\xb3 era, fins a la darreria del segle XIX, l'acc\xc3\xa9s al pont de barques que creuava l'Ebre. El carrer Jaume Ferran es va anomenar durant molt de temps pla\xc3\xa7a del Pont de Barques, i despr\xc3\xa9s carrer de la C\xc3\xa0rcer."